Diari Oficial de la Generalitat Valenciana


Sumari del DOGV 7431, del 26-12-2014 (2014/11111)

RESOLUCIÓ de 10 de desembre de 2014, de la Direcció General de Medi Natural, per la qual s'amplien i es fan públiques les zones de la Comunitat Valenciana on es declara obligatori i d'utilitat pública el tractament per al control de les plagues d'insectes perforadors que afecten les pinedes (Tomicus destruens, Orthotomicus erosus, Ips sexdentatus).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7431

Data del DOGV
:   26-12-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/11350


Data del document
:   10-12-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

RESOLUCIÓ de 10 de desembre de 2014, de la Direcció General de Medi Natural, per la qual s'amplien i es fan públiques les zones de la Comunitat Valenciana on es declara obligatori i d'utilitat pública el tractament per al control de les plagues d'insectes perforadors que afecten les pinedes (Tomicus destruens, Orthotomicus erosus, Ips sexdentatus). [2014/11962]  
Com a conseqüència de la situació de sequera extrema a què s'han vist sotmeses les muntanyes de la Comunitat Valenciana durant l'últim any, s'ha produït una situació de gran debilitat de la vegetació forestal que ha propiciat que es veja afectada per diferents plagues i malalties. Especial gravetat presenta la situació de les pinedes, en les quals han aparegut nombrosos focus d'insectes perforadors de la família dels escolítids (Tomicus destruens, Orthotomicus erosus i Ips sexdentatus, fonamentalment), amb un gran nombre d'arbres morts.  
  
Considerant els estudis duts a terme per esta conselleria relatius a l'estat fitosanitari de les muntanyes de la Comunitat Valenciana, pel que fa a insectes perforadors que afecten les pinedes, així com les nombroses incidències fitosanitàries comunicades per part d'ajuntaments i particulars, s'han seleccionat basant-se en els criteris tècnics, les zones de la Comunitat Valenciana en què s'ha d'actuar de manera prioritària per a disminuir l'afecció de les mencionades plagues.  
  
Vist l'article 13.1 de la Llei 43/2002, de 20 de novembre, de Sanitat Vegetal, que establix que correspon als titulars de les explotacions o d'altres superfícies amb coberta vegetal aplicar les mesures fitosanitàries obligatòries que s'establisquen com a conseqüència de la declaració d'existència d'una plaga.  
Vist l'article 13.2 de la Llei 43/2002, de 20 de novembre, de Sanitat Vegetal, que establix que l'autoritat competent de la comunitat autònoma podrà declarar l'existència d'una plaga quan produïsca o puga produir perjuís econòmics o danys de tal intensitat, extensió o naturalesa que facen necessària la lluita obligatòria com a mitjà més eficaç de combatre-la, o que les mesures de lluita requerisquen ser aplicades en zones contínues o quan la plaga constituïsca focus possible de dispersió.  
  
Vist que l'article 53 de la Llei 3/1993, de 21 de desembre, Forestal de la Comunitat Valenciana, establix que la Conselleria de medi ambient podrà declarar d'utilitat pública i tractament obligatori la lluita contra una plaga o malaltia forestal, amb delimitació de la zona afectada i l'article 15 de la Llei 43/2002, de 20 de novembre, de Sanitat vegetal, que es manifesta en el mateix sentit.  
Vista l'Orde 25/2014, de 29 d'octubre, de la Conselleria d'Infraestructures, Territori i Medi Ambient, per la qual es fan públiques les zones de la Comunitat Valenciana on es declara obligatori i d'utilitat pública el tractament per al control de les plagues d'insectes perforadors que afecten les pinedes (Tomicus destruens, Orthotomicus erosus, Ips sexdentatus) i en concret la disposició addicional que establix: «Es faculta la directora general del Medi Natural perquè dicte les resolucions pertinents, amb vista a la modificació dels municipis afectats, objecte d'esta orde, i relacionats en l'article 2, si l'evolució de la plaga així ho aconsella.»  
Vist l'informe del Servici d'Ordenació i Gestió Forestal en què, donada l'aparició de nous focus d'arbres afectats, es proposa l'ampliació de la llista de municipis, resolc:  
  
Únic  
Ampliar la declaració l'existència de les plagues d'insectes perforador de la família dels escolítids (Tomicus destruens, Orthotomicus erosus i Ips sexdentatus), així com la declaració d'utilitat pública i obligatori el tractament per al seu control en la campanya de 2014/2015, als següents termes municipals de la Comunitat Valenciana:  
  
- Província de Castelló: Benicàssim, Almassora, Vila-real, Altura, Alfondeguilla, Sot de Ferrer, Ludiente, Montanejos, Cirat i Betxí.  
- Província de València: Benaguasil, Benifairó dels Valls, Gandia, Godelleta, Guadassuar, Llaurí i Pobla de Valbona (la).  
- Província d'Alacant: Pilar de la Horadada, San Miguel de Salinas i Callosa del Segura.   
  
D'acord amb la disposició final de l'esmentada orde esta resolució entrarà en vigor l'endemà de la seua publicació en el Diari Oficial de la Comunitat Valenciana.  
  
València, 10 de desembre de 2014.- La directora general de Medi Natural: Salomé Pradas Ten.